Mkoa wa Ruvuma

Mkoa wa Ruvuma ni kati ya mikoa 31 ya Tanzania. Umepewa jina kutokana na mto Ruvuma ambao ni mpaka wake wa kusini na Msumbiji. Pia unapakana na Ziwa Nyasa na Mkoa wa Morogoro upande wa magharibi, mikoa ya Njombe na Lindi upande wa kaskazini na Mkoa wa Mtwara upande wa mashariki. Eneo lote ni la km2 63,669. Jumla ya wakazi wote katika Mkoa wa Ruvuma ni 1,848,794 (sensa ya mwaka 2022). Makao makuu ya mkoa yako Songea mjini.

 Wilaya 
Ndani ya mkoa huo kuna wilaya nane ambazo ni (katika mabano idadi ya wakazi mwaka 2022https://www.nbs.go.tz):
Nyasa (191,193)
Songea Mjini (286,285), 
Songea Vijijini (178,201), 
Tunduru (412,054), 
Madaba (65,215), 
Mbinga Vijijini (285,582), 
Mbinga Mjini (158,896), 
Namtumbo (271,368).

 Wakazi 
Makabila makubwa huko Ruvuma ni Wangoni, Wamatengo, Wayao, Wandendeule, Wamanda, Wanyasa, Wapoto, Wabena na Wandengereko. 

Karibu na Songea iko monasteri kubwa ya Peramiho ya watawa Wabenedikto na nyingine iko Hanga.

Elimu
Elimu bado inahitajika, hasa kwa maeneo ya vijijini, maana watu wengi katika mkoa huu hawajaelimika hivyo huleta changamoto katika maendeleo maana taifa huhitaji watu ambao ni wasomi.

Miundombinu
Sehemu ya mashariki ya mkoa kuna barabara ya lami kutoka Dar es Salaam kupitia Makambako na Njombe hadi Songea. Barabara kuu kwenda Lindi ni kiwango cha lami kuanzia Songea mjini kupitia Wilaya za Namtumbo, Tunduru, Nanyumbu, Masasi, Mnazimmoja-Lindi, hadi Dar es Salaam.

Majimbo ya bunge
Wakati wa uchaguzi mkuu wa Tanzania mwaka 2015 mkoa huu ulikuwa na majimbo ya uchaguzi yafuatayo:
	Songea Mjini	:	mbunge ni 	Leonidas Tutubert Gama	(CCM)
	Nyasa	:	mbunge ni 	Stella Manyanya	(CCM)
	Tunduru Kaskazini	:	mbunge ni 	Ramo Matala Makani	(CCM)
	Tunduru Kusini	:	mbunge ni 	Daimu Iddi Mpakate	(CCM)
	Peramiho	:	mbunge ni 	Jenista Mhagama	(CCM)
	Madaba	:	mbunge ni 	Joseph Kisito Mhagama	(CCM)
	Namtumbo	:	mbunge ni 	Edwin Amandus Ngonyani	(CCM)
	Mbinga Mjini	:	mbunge ni 	Sixtus Mapunda	(CCM)
	Mbinga Vijijini	:	mbunge ni 	Martin Msuha	(CCM)

Tazama pia
 Orodha ya milima ya mkoa wa Ruvuma
 Orodha ya mito ya mkoa wa Ruvuma

Tanbihi

 Viungo vya nje 
 Tovuti ya Mkoa wa Ruvuma
  Matokeo ya sensa 2002: Ruvuma Region Homepage for the 2002 Tanzania National Census
 Tanzanian Government Directory Database
  Makabila ya Tanzania

R